Grondwet kan dalk hersien word | Netwerk24
Grondwet kan dalk hersien word
Deur Alicestine October 08 Desember 2016 06:28
Adj.pres. Cyril RamaphosaFoto: Argief
Die agterdeur is Woensdagaand oopgehou toe adj.pres. Cyril Ramaphosa gesê het dit is dalk tyd om 20 jaar sedert die opstel van die Grondwet dit te hersien.
Ramaphosa was die gasspreker in die parlement tydens die bekendstelling van die boek ter herdenking van die 20ste bestaansjaar van Suid-Afrika se Grondwet.
Die boek, Reflections on the Bill of Rights, wat saamgestel is deur veterane oor die politieke grense wat help timmer het aan die Grondwet.
Onder die medeskrywers is Baleka Mbete, speaker, Mangosuthu Buthelezi, IVP-leier, voormalige LP, Sheila Camerer en dr. Corné Mulder, VF Plus-hoofsweep.
Ramaphosa het verwys na mense wat sê die transfomasieproses het gefaal, dat demokrasie onder beleg is en dan vra of ons nie paar goed moet hersien wat in 1996 op ooreengekom is nie.
"Dit is alles geldige vrae. Daar is altyd tyd om wat ons toe gedoen het, in heroënskou te neem.
"Ek sal wil hê dat ons die Grondwet steeds versigtig hanteer. Daar is baie mense wat dikwels die Grondwet sien as iets waarmee hulle uitverkoop is, op grond waarvan te veel toegewings gemaak is."
Ons moet die Grondwet behoorlik lees. "Laat ons dan vasstel waar dit tekort skiet. Laat ons dan begin praat oor klousules."
Ramaphosa sê daar is diegene wat vra die bepaling oor eiendomsreg moet hersien word. "Sommige sê dit het ons beroof van 'n behoorlike grondherverdelingsproses. Ander sal na ander klousules wil kyk. Wel, dit is Suid-Afrika, alles is deursigtig en oop vir debat."
Ramaphosa het ook die Grondwetskrywers geloof.
"Dit is 'n uitstekende Grondwet. Dit het tekortkominge en ons is dalk nie waar ons moet wees nie, maar ons het 'n ver pad gekom."